《跋山谷书范滂传帖》
宋代·俞畴

貂珰群雏擅天纲，手驱名流入钩党。
屯云蔽日日光无，卯金神器春冰上。
汝南节士居危邦，志划萧艾扶兰芳。
致君生不逮尧舜，死合夷齐俱首阳。
千年兴坏真暮旦，殷鉴讵应如许远。
安知后人哀后人，又起诸贤落南叹。
宜州老子笔有神，蝉蜕颜扬端逼真。
少模龙爪已名世，晚用鸡毛亦绝人。
平生孟博吾尚友，时事骎骎建宁旧。
胸蟠万卷老蛮乡，独感斯文聊运肘。
老子书名横九州，一纸千金不当酬。
此书岂但翰墨设，心事悢悢关百忧。
人言老子味禅悦，疾恶视滂宁尔切。
须知许国本精忠，不幸为滂甘伏节。
九原莫作令人悲，遗墨败素皆吾师。
从君乞取宜州字，要对崇宁党籍碑。

作者简介：俞畴，字叔惠，其先湖州人，居四明（今浙江宁波）。宁宗嘉定四年（一二一一）进士（《宝庆四明志》卷一○）。